उत्तर प्रदेश में आलू की बंपर फसल और किसानों की बदहाली को देखते हुए राज्य सरकार ने राहतों का ऐलान किया है। सरकार ने आलू का समर्थन मूल्य खासा बढ़ा दिया है, साथ ही प्रदेश में आलू की सरकारी खरीद नेफेड के जरिये करने की घोषणा की है। सरकार के फैसले के अनुसार आलू का नया समर्थन मूल्य 646 रुपये प्रति क्विंटल होगा। यह फैसला उप मुख्यमंत्री केशव प्रसाद मौर्या की अध्यक्षता में आलू किसानों की समस्याओं पर बनी समिति की सिफारिश पर लिया गया है। उत्तर प्रदेश सरकार ने फैसला किया है कि आलू किसानों की समस्याएं दूर करने के लिए उत्तर प्रदेश में भी बंगाल मॉडल लागू किया जाएगा, जिसके तहत किसानों को नकद मिलेगा। आलू किसानों को राहत पहुंचाने के लिए सरकार उन्हें 5,000 रुपये का अनुदान देगी। इसके साथ ही सरकार के फैसले के अनुसार किसानों से आलू की खरीद सरकारी एजेंसी नेफेड के जरिये की जाएगी।